**Predkladacia správa**

Návrh zákona, ktorým sa mení a dopĺňa zákon č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní) v znení neskorších predpisov a ktorým sa mení zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov, sa predkladá na základe úlohy B.2. vyplývajúcej z uznesenia vlády SR č. 26 z 11. januára 2017 k Stratégii zavádzania pozemského digitálneho rozhlasového vysielania v Slovenskej republike.

Cieľom návrhu zákona je zabezpečiť základnú úpravu právneho rámca v pôsobnosti Ministerstva kultúry Slovenskej republiky, potrebnú pre zavádzanie pozemského digitálneho vysielania v Slovenskej republike.

Stratégia zavádzania pozemského digitálneho rozhlasového vysielania v Slovenskej republike, ktorá bola schválená vládou Slovenskej republiky 11. januára 2017, predpokladá postupnú prípravu podmienok prechodu na digitálne rozhlasové vysielanie.

V zmysle predloženého návrhu zákona podrobnosti o podmienkach prechodu na digitálne rozhlasové vysielanie ustanoví všeobecne záväzný právny predpis, ktorý vydá Úrad pre reguláciu elektronických komunikácií a poštových služieb (ďalej len „úrad“). Vzhľadom na skutočnosť, že aktuálne nie je možné uviesť všetky podmienky, ktoré má obsahovať všeobecne záväzný právny predpis, ktorý by mal vydať úrad, tak ako tomu bolo pri prechode na digitálne televízne vysielanie, navrhuje sa, aby všeobecne záväzný predpis ustanovoval plán prechodu a frekvenčné vyhradenia. S cieľom zabezpečiť efektívne a spravodlivé podmienky prechodu na digitálne rozhlasové vysielanie sa zároveň navrhuje, aby tieto podmienky boli prerokované s medzirezortnou pracovnou skupinou pre digitálne vysielanie v Slovenskej republike.

Z dôvodu, že Stratégia zavádzania pozemského digitálneho rozhlasového vysielania v Slovenskej republike predpokladá ako jednu zo základných podmienok a možností zavádzania digitálneho rozhlasového vysielania možnosť viacerých programových služieb rozhlasových vysielateľov, navrhuje sa vypustiť obmedzenie počtu licencií na vysielanie rozhlasových programových služieb, ktoré možno udeliť podľa zákona č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní) v znení neskorších predpisov a rovnako aj podľa zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov.

Navrhuje sa, aby návrh zákona nadobudol účinnosť 1. januára 2020.

Návrh zákona nie je predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom EÚ.

Predkladaný návrh zákona nemá vplyv na rozpočet verejnej správy ani na podnikateľské prostredie a nemá žiadne sociálne vplyvy, ani vplyv na životné prostredie, na informatizáciu spoločnosti, na služby verejnej správy pre občana a na manželstvo, rodičovstvo a rodinu.